《忆梅曲和慈亲韵寄仲仪三妹》
清代·曾懿

霜满檐牙蟾魄冷，碧梧飘尽冻金井。角声吹断陇头云，惆怅江南芳意迥。

曾记閒庭春夜春，月温花暖人同影。一声长笛落纷纷，扫来葬向孤山顶。

而今芳信天涯远，人瘦如花花不管。几度巡檐几度思，醉吟击碎琉璃盏。

昨宵梦入罗浮里，香雾朦胧迷芳芷。溪南溪北尽是花，一片香魂飞不起。

翠羽啾啁窗月白，栩栩仙梦酣成蝶。残镫一点可怜红，魂黯黯兮情脉脉。

作者简介：曾懿，字伯渊，一字朗秋，华阳人。太仆卿咏女，宛平光绪己卯举人、湖南提法使袁学昌室。有《古欢室诗词集》。